[Video] Manchester-ontploffing: Dodetal stygPolisie steeds op die toneel Dinsdagoggend. Foto: Peter Byrne/PA via AP Die dodetal het gestyg ná Maandagaand se ontploffing by die Manchester Arena in Manchester, Engeland, waar die Amerikaanse sangeres Ariana Grande opgetree het. Die polisie het gesê die ontploffing het omstreeks 22:30 by die arena, wat plek vir 21 000 konsertgangers het, plaasgevind. Die dodetal het intussen tot 22 gestyg nadat daar vroeër berig is minstens 19 mense is dood. Minstens 59 mense is beseer. Ian Hopkins, polisiehoof in Manchester, het bevestig die aanvaller is ook in die aanval dood. “Die prioriteit is om vas te stel of hy alleen of as deel van ŉ netwerk opgetree, het.” Volgens Hopkins is van die oorledenes kinders. Die voorval word as ŉ terreuraanval bestempel. Die ontploffing het plaasgevind nadat Grande klaar gesing het en mense besig was om die arena te verlaat. Konst. Ian Hopkins. Foto: Peter Byrne/PA via AP Theresa May, die Britse premier, het haar medelye met die slagoffers en hul families betuig en na die voorval verwys as ŉ “afskuwelike terreuraanval”. Intussen is trein- en busdienste in Manchester opgeskort weens die voorval. Pres. Donald Trump van die VSA het intussen ook sy medelye uitgespreek en gesê “ons kan nie langer net toekyk hoe onskuldige mense afgemaai word nie”. Dit is die dodelikste aanval in Engeland sedert die reeks ontploffings in Londen in 2005 waarin meer as 50 mense dood is. Ooggetuies van die voorval het vertel hoe mense ná die ontploffing huilend en skreeuend uit die arena gehardloop het. Die onderstaande video, wat ná die ontploffing geneem is, is een van talle wat op sosiale media gedeel is: Panicking at Victoria Station after @ArianaGrande concert. Hope everyone is all safe and well. pic.twitter.com/6Q5WNXFkFO — Zach Bruce (@Zach_Bruce) May 22, 2017